b'\n_START_ARTICLE_\nArquitectura ecl\xc3\xa8ctica\n_START_PARAGRAPH_\nL\'arquitectura ecl\xc3\xa8ctica pren les seves arrels de l\'arquitectura historicista. Si l\'historicisme es dedicava m\xc3\xa9s a imitar els corrents de l\'antiguitat i a incorporar les caracter\xc3\xadstiques d\'altres cultures (com la grecoromana), l\'arquitectura ecl\xc3\xa8ctica es dedica principalment a la combinaci\xc3\xb3 de corrents arquitect\xc3\xb2nics. Aix\xc3\xad, la seva caracter\xc3\xadstica principal \xc3\xa9s la de combinar dos o m\xc3\xa9s estils arquitect\xc3\xb2nics en una nova estructura, que al seu torn en resulti quelcom de nou, amb caracter\xc3\xadstiques dels corrents que pren, per\xc3\xb2 amb d\'altres de nous. El seu per\xc3\xadode \xc3\xa0lgid se situa sobretot entre la fi del segle XIX i el comen\xc3\xa7ament del XX._NEWLINE_El terme ecl\xc3\xa8ctic ve de l\'adjectiu grec (\xce\xb5\xce\xba\xce\xbb\xce\xb5\xce\xba\xcf\x84\xcf\x8c\xcf\x82) que significa \'escollit\', que deriva del verb grec escollir (\xce\xb5\xce\xba\xce\xbb\xce\xad\xce\xb3\xcf\x89), ja que el que faran els arquitectes, i artistes en general, d\'aquesta \xc3\xa8poca, ser\xc3\xa0 escollir de tota la hist\xc3\xb2ria de l\'art el que m\xc3\xa9s els interessa. Les seves refer\xc3\xa8ncies seran l\'art g\xc3\xb2tic (neog\xc3\xb2tic), rom\xc3\xa0nic (neorom\xc3\xa0nic) i oriental (orientalisme, exotisme)._NEWLINE_Eclecticisme o historicisme no es refereixen al mateix, l\'historicisme \xc3\xa9s l\'\xc3\xbas d\'un llenguatge anterior i l\'eclecticisme \xc3\xa9s l\'\xc3\xbas de diversos llenguatges anteriors en una mateixa arquitectura. Ser\xc3\xa0 un per\xc3\xadode complicat de la hist\xc3\xb2ria de l\'arquitectura en el qual hi haur\xc3\xa0 una gran abund\xc3\xa0ncia de tend\xc3\xa8ncies que s\'entrecreuen, i unes molt diverses versions de car\xc3\xa0cter nacional, ja que cada pa\xc3\xads intenta ressuscitar les seves tradicions m\xc3\xa9s aut\xc3\xb2ctones, coincidint amb els moviments nacionalistes o regionalistes.\n_START_SECTION_\nCaracter\xc3\xadstiques\n_START_PARAGRAPH_\nLa seva caracter\xc3\xadstica principal \xc3\xa9s la de combinar dos o m\xc3\xa9s estils arquitect\xc3\xb2nics en una nova estructura, que, al seu torn, sigui alguna cosa nova, amb caracter\xc3\xadstiques dels corrents que pren, per\xc3\xb2 amb d\'altres de noves._NEWLINE_El terme "arquitectura ecl\xc3\xa8ctica" s\'aplica tamb\xc3\xa9 de manera lliure a la varietat d\'estils sorgida al segle XIX despr\xc3\xa9s de l\'auge neocl\xc3\xa0ssic. De tota manera, aquest per\xc3\xadode va passar a denominar-se "historicista" amb el pas del temps._NEWLINE_En les \xc3\xbaltimes d\xc3\xa8cades del segle XX es va desenvolupar, d\'altra banda, un nou auge de l\'eclecticisme, amb el concepte de postmodernisme. S\'ha denominat aquest corrent "neoecl\xc3\xa8ctic".'